Stjórnvöld á Írlandi hafa þegar sagt nýjar tillögur Bretlandsstjórnar um tilhögun á landamærum Norður-Írlands og Írlands ekki vera grundvöll til viðræðna . Johnson mun kynna tillögurnar að loknu flokksþingi Íhaldsflokksins sem fram fer þessa dagana . Írski ríkisfjölmiðillinn RTE greindi frá því í gær að tillögur stjórnar Johnson feli meðal annars í sér lausn um sérstakt írskt efnahagssvæði , með tollasvæði beggja vegna landamæranna . Tollahliðin yrðu að finna nokkrum kílómetrum norðan og sunnan við landamærin . Simon Coveney , utanríkisráðherra Írlands , segir ekki vera hægt að taka tillögurnar alvarlega og að bæði Norður-Írland og Írland „ eigi betra skilið “ . Breska blaðið Times hefur einnig greint frá því að Johnson hafi skorað á ESB að koma í veg fyrir frekari frestun á útgöngu Bretlands úr ESB . Tilhögunin á landamæri Norður-Írlands og Írlands hefur verið helsti ásteytingarsteinninn í viðræðum Bretlands og ESB um útgönguna . Er henni ætlað að koma í veg fyrir að setja þurfi upp hefðbundið landamæra - og tollaeftirlit á mörkum Írlands og Norður-Írlands við útgöngu Bretlands úr ESB . Keir Starmer , skugga - útgöngumálaráðherra , segir að Boris Johnson sé að reyna að skapa eins mikla úlfúð og læti og hægt er til þess að komast hjá því að sækja um útgöngufrest til Evrópusambandsins .